DISPUTATIO  MEDICA 


DE 


CYNANCHE  LARYNGEA. 


AUCTORE  FUEDERICO  DAWES. 


J3uae  potissimum  causae  impulerunt,  ut  Cy¬ 
nanchen  Laryngeam  argumento  seligerem,  de 
quo  legi  aliquid  ad  artem  Apollinarem  conscri¬ 
bere  imperanti  obsecutus,  pauca  disputem  ;  ni¬ 
mirum,  haec  valetudo  tam  incitata  saevire,  et 
in  tantum  spiritum  impedire  consuevit,  ut  per¬ 
saepe  intra  paucas  horas,  arte  frustra  renitente, 
jugulet:  necdum,  quod  scio,  quivis  e  summos 
medicinae  honores  ambientibus,  de  ea  disseruit. 
Antiqui  minime  eam  nescivisse  videntur  j  pa- 

ter  enim  medicinae  venerandus  haec  habet 
verba  :  “  Anginae  horrendissimae  sunt,  et  ci- 
tissime  occidunt,  quae  neque  in  faucibus 
‘‘  quicquam  conspicuum  faciunt,  neque  in  cer- 
vice,  verum  plurimum  dolorem  exhibent,  et 
erecta  cervice  spirationem  inducunt.  Hae 
enim  eodem  die  suflFocant,  secundo  item,  ac 
“  tertio,  ac  quarto  Permulti  quoque  ex 
recentioribus  quaedam  de  eadem  literis  man¬ 
darunt  j  tantuli  equidem,  ut  solum  non  penitus 
siluisse  videantur.  Vir  ille  perceleber,  Vash- 
iNGTONus,  hoc  morbo  periisse  fertur ;  qui 
nuper  etiam  Josephinam  Galliae  Imperatricem, 
cita  morte  multavit.  Bailleius  nuper  studia 
medicorum  huc  convertit,  editis  tribus  ex¬ 
emplis.  Omnes  ex  his  aegris  succubuerunt, 
duo  eorum  medici  praeclari.  Facile  autem  sibi 
Farrus  palmam  praeripit,  qui  nova  luce  malum 
propositum  illustravit.  Huc  accedit  exemplum 
ejus  luculentum  a  Perci  vallo  Eblanensi  pro¬ 
latum.  His  fontibus  usus,  iisque,  quae  usu  ipse 
didici,  inter  quindecim  aegros  curandos,  in¬ 
nixus,  quaeque  de  hoc  Anginae  genere  memoria 


*  Hippocratis  Praenotiones,  xxiii,  545. 

dignissima  proponere  conatus  sum.  Qui  palu¬ 
des  Cantabrigiensis  accolunt,  haud  raro  eo  cor¬ 
ripiuntur  ;  nec  loci  proprietas  aliqua,  quantum 
comperire  potui,  hos  aliis  procliviores  reddit  5 
caetera  enim  Anginae  genera  nequaquam  crebra 
grassantur  ;  nec  mihimet,  etsi  plures  annos  ibi 
medicinam  fecerim,  unicum  Angina  Tracheali 
graviter  aut  clare  implicitum  testari  aut  novisse 
contigit.  Quidam  equidem  Laryngeam  non 
nisi  Trachealem  propria  forma  donatam,  esse 
existimant ;  quibus  omni  ex  parte  assentiri  ne¬ 
queo  ;  quanquam  enim  parum  sede  invicem 
distent,  notas  minime  easdem  aut  inter  se  con¬ 
similes  exhibent.  Haec  infantes  tenellos,  illa 
adultos  et  senes,  adoriri  consuevit.  Nobis 
igitur  Angina  Laryngea  sui  esse  generis  videtur; 
quam  ita  definire  volui :  “  Cynanche^  vorandi 
difficultas  dolore  stipata ;  vox  initio  rauca, 
dein  acuta  aut  pene  nulla ;  spiritus  tardus  et 
**  difficilis ;  sibilus  inter  inspirandum  ;  fauces 
raro  tumidae  aut  rubrae,  sine  tussi  aut  spu- 
«  to.” 

DE  SIGNIS. 

Hic  morbus  modo  ipse  ab  initio  membranam 
mucosam  primus  afficit ;  modo  alii  cuivis  mem¬ 
branae  ejus  malo  accedit ;  modo  quadam  cum 
alia  inflammatione  membranae  intimae  fistula¬ 
rum  animae  et  cibi  sociatur.  Hinc  docemur, 
quanti  intersit  cognoscere,  quoties  hae  partes 
laborent,  vocis  necne  instrumentum,  larynx 
nimirum,  mali  sit  particeps.  Ellerus  quinque 
exemplis  hujus  malis  memoratis,  quorum,  uni 
Dysenteriae  2icce^^\i  y  secundo,  Variolae;  tertio, 
Peripneumoniae ;  quarto,  Febri  Malignae  Ca- 
tarrhali  absque  exanthematis  ;  quinto  vero,  nulli 
alii  valetudini  junctum  per  se  tentavit,  noctu  et 
sub  dio  canendo  et  saltando  illatum,  dicit : 
“  Angina  Laryngis  idiopathica  rarius  occurrit.’’ 
Longe  aliud  me  usu  comprobasse  fateor  ;  vidi 
enim  tanto  plures  hac  idiopathica^  id  est,  non 
alio  morbo  superveniente,  quam  aliis  et  priori- 
bus  nixa,  plexos,  quanto  numerus  13  exsuperat 

2.  Quaedam,  quae  Typho  febricitaverat,  jam 
convalescens  in  hanc  incidit ;  una  erat  inter 
aegras  in  Valetudinario  Regio  Edinensi  curatas  j 
nec  febre  urgente,  fauces  animaeve  fistulae  non 
integerrimae  Anginaeque  expertes  visae  sunt ; 
quae  demum  vero  accedens  eam  novem  horis 
post  enecuit,  quam  notae  graviores  prodierint. 
Duos  cognovi  ea  aegrotare,  quorum  uni  Scarla¬ 
tinam  Anginosam  abeuntem,  alteri  Anginam  Tori- 
sillarem^  excepit.  Aeger,  cujus  Percivallus 
meminit,  Catarrho  simul  laboravit. 

Hic  morbus  per  se  urgens,  id  est,  idiopathi- 
cuSy  incipit  ex  angustiae  et  molestiae  sensu 
circa  laryngem  ;  qui  primo  tantulus  est,  ut  mi¬ 
nimi  aestimetur ;  at  postea  eo  increscit,  ut  fa¬ 
cultas  devorandi  impediatur.  Omnes,  quos 
meum  curare  fuit,  angorem,  qui  cibi  cursum 
prohibet  ad  partem,  ubi  pharynx  in  gulam  de¬ 
sinit,  retulerunt.  Verisimile  est,  si  alimenti 
fistula  non  inflammatur,  hunc  potius  faucium 
anticae  et  summae  parti  insidere ;  partes  enim 
inflammatae  inter  devorandum  moventur,  ideo- 
que  irritantur.  Raro  larynx  acute  dolet  ^  sub- 

inde  sane  torquet  dolor  ex  improviso,  et  subito 
abiturus.  Febris  adest,  et  initio  levior  esse 
apparet,  quam  quae  inflammatione  urgente 
enasci  posse  videatur.  Vox  rauca  editur  et 
gravis  ;  dein  acuitur ;  aut  imbecilla  susurrum 
refert,  peneve  deletur.  Quod  tamen  perpetuum 
non  est ;  si  enim  musculi  arytaenoidei  spasmo 
rigeant,  aut  inflammentur,  vox  ab  initio  lan¬ 
guere  potest.  Spiritus  trahitur  quasi  cum  sibilo, 
potius  quam  sono  Anginae  Trachealis  proprio  j 
quique  animae  fistulam  coarctari  arguit.  Hunc 
sanus  nitendo  imitari  nequit.  Malis  ingraves¬ 
centibus,  aeger  difficulter  et  tardius  spirare 
coepit  j  inter  anhelandum  luctatur,  et  gravia 
edit  molimina,  ut  plus  aeris  accipiat.  Vultus 
pallet  j  oculi  prominent ;  mens  anxia  futuri  est 
pavida,  et  sibi  discriminis  instantis  conscia. 
Fauces  inspectae  notas  non  sibi  evidentes  prae¬ 
ferunt,  unde  pateat  malorum  ratio.  Amygdalae 
partesque  his  vicinae  raro  praeter  naturam  ru¬ 
bent  et  tument.  Quoties  autem  rubescere  com¬ 
periuntur,  et  simul  parum  tumidae,  uvula  latice, 
in  ejus  cavernas  intus  effuso,  intumuit.  Amyg¬ 
dalis  integris,  epiglottis  interdum  inflammatio- 

nis  exhibuit  signa ;  haec  porro  subinde  ad  lin¬ 
guam  spargitur;  cujus  facies  inferior  praeser¬ 
tim  tumore  et  rubore  laborat.  Longe  saepius 
autem  sana  superest,  facile  huc  illuc  movetur, 
osque  citra  dolorem  et  incommodum  hiat. 
Sordes  ista  candida  et  crassa,  qua  lingua  Angina 
Tonsillari  aegrotis  velatur,  et  iisdem  os  salivae 
plenum,  quantum  usu  comprobavi,  hic  desunt. 
Tussis  fere  nulla  vexat ;  sed  epiglottis  officio 
solito  exequendo  minus  habilis  facit,  ut  ali¬ 
quantum  potus  ingurgitati  glottidem  subinde 
petat;  unde  concitatur  tussis  pene  strangula¬ 
tura.  Ubi  aeger  extussire  nititur,  stridor  quasi 
edi  fertur.  Nihil  pene  expuitur,  ubi  homo 
pituitam  exscreare  conatur.  Dignum  notatu 
est,  musculos  huic  officio  dicatos,  aegerrime  ad 
agendum  excitari.  Ni  opituletur  ars  medica,- 
increscunt  aerumnae  quam  citissime :  pupillae 
Ipatulae  luci  non  obsequuntur;  contorquent  sum- 
ima  difficultas  vorandi,  et  inter  ingerendum  do¬ 
lor.  Nonnullis  impedimentum  alienum  cibi 
fistulae  inhaerere  videtur :  aliis  sibi  periisse 
vorandi  facultatem  persuadetur ;  quo  fit,  ut 
omnino  ingurgitare  nolint.  Si  vero  bibendum 

sit,  non  raro  potus  acceptus  per  nares  redit. 
Febris  intenditur  ;  arteriae  saliunt  valide,  cre¬ 
bro,  nonnunquam  ut  nervi  musici  intrementes, 
digitum  impositum  feriunt.  Sanguis  icta  vena 
missus  tunicam  inflammationis  propriam  habet  j 
initio  tamen  minus  evidentem.  Avidissimus 
est  aeger  aurae  frigidae  et  purioris ;  et  perfla¬ 
tum  oportet  servare  patulis  fenestris  et  portis. 
Demum,  summa  cutis  gelido  sudore  madet ; 
arteriae  moventur  languide,  celerrime,  nec  pari¬ 
bus  intervallis.  Vires  dilabuntur ;  delirat  et 
vStupet  infelix,  morte  exoptanda  liberandus. 

Hic  morbus  interdum  paucis  horis  finitur,  mo¬ 
do  aliquot  dies  permanet ;  enecare  potest,  sede 
mutanda,  id  quod  metastasis  vocatur;  aut  Phthisi 
inferenda,  quae  Phthisis  Laryngea  non  inepte 
nominatur ;  vel  viribus  febre  diutina  contritis, 
vel  demum  spiritu  impediendo.  Meum  fuit  inter 
medicinam  faciendam,  hanc  inflammationem  ad 
pulmonem  translatam  semel  testari ;  unde  latex 
et  pituita  intus  profusa  hominem  cito  strangu¬ 
larunt.  Hippocrates  de  hoc  eventu  plane 
scripsit ;  ait  enim,  “  Quicunque  Anginam  eflfu- 


DE  CYNANCHE  LARYNGEA. 


9 


giunt  his  ad  pulmonem  vertitur,  et  in  septem 
“  diebus  moriuntur ;  si  vero  has  effugerint,  sup- 

purati  fiunt 

Fhthisis  Laryngea  ea  est,  quae  morbo  pro¬ 
posito  supervenit,  aut  ob  abscessum  genitum, 
aut  membranam  intimam  animae  fistularum  ex¬ 
ulceratam  :  eique  corpus  struma  imbutum  po¬ 
tissimum  favet.  Percevallus,  qui  exemplum 
scriptis  mandavit,  exitum  lethalem  ad  febrem 
pure  confecto,  irritamento  scilicet  gravi  ac¬ 
censam,  retulit.  Quintuplici  ratione  aeger 
strangulari  potest : 

I.  Glottide  nimirum  spasmo  coarctata  y 

II.  Abscessu; 

III.  Membrana  intima  vasis  ejus  turgentibus 
crassiore ; 

IV.  Sero  subter  eadem  effuso; 

V.  Denique,  facie  ejus  interiore  lympha  ob¬ 
ducta. 

Rarius  membranis  mucosis  contingit,  ut  inflam¬ 
matae  aut  serum  aut  lympham  'excernant ;  nec 
alienum  videtur  paucis  hanc  rem  inquirere. 

*  Sectio  V,  Aphor.  x. 

Bichatus  serum  intus  profusum  ad  fabricam 
membranae  laryngis  propriam  referre  cona¬ 
tur,  cujus  verba  ipsissima  dedi.  “  Dans 

toutes  ces  parties,  la  membrane  muqueuse 
“  offre  une  couleur  rose  pale,  qui  la  distingue 
de  celle  de  la  bouche,  dont  elle  est  la  suite, 
“  et  qui  est  plus  rouge,  dans  le  plus  grand 
nombre  des  sujets  au  moins ;  car  rien  n’est 
“  plus  variable  que  les  nuances  des  surfaces 
“  muqueuses.  La  densite  de  celle-ci  est  assez 
“  grande :  elle  la  doit  au  niveau  des  car- 
tilages,  au  perichondre  avec  lequel  elle 
“  s’unit,  ce  qui  en  ces  endroits  en  fait  une 
“  membrane  fibro-muqueuse,  moins  prononcee 
cependant  que  la  pituitaire.  Ailleurs  elle 
est  lache,  moins  dense,  plus  minee.  Elle  est 
sensiblement  percee  de  plusieurs  trous  sur  la 
“  surface  laryngee  de  Pepiglotte ;  ces  trous 
paroissent  etre  des  orifices  de  conduits  ex- 
creteurs.  Les  glandes  muqueuses  sont  ap- 
parentes  en  divers  points  au-dessous  duelle, 
independamment  des  corps  particuliers  dont 
nous  allons  parier.  Les  papilles  y  sont  peu 
marquees  ;  on  les  y  cherche  meme  presque 

inutilement  dans  le  plus  grand  nombre  des 
sujets.  A-t-elle  par-toiit  exactementla  meme 
organisation  ?  je  Tignore ;  mais  ce  qidil  y  a 
“  de  certain,  c’est  que  sa  portion  qui  forme 
Tcuverture  superieure  du  larynx,  est  sou- 
mise  a  une  espece  particuliere  d’engorge- 
‘‘  ment  sereux,  qui  ne  se  manifeste  en  aucun 
autre  endroit,  et  qui  epaississant  beaucoup 
ses  parois,  suiFoque  souvent  en  tres-peii  de 
temps  ies  malades.  Les  auteurs  ont  indique 
ies  syniptomes  de  cette  angine  particuliere  J 
“  mais  iis  ne  connoissent  pas  Vetat  anatomique 
‘‘  qui  presentent  alors  les  parties  Quod 
satis  est  habile  rationi  reddendae,  cur  lympha 
excerneretur.  Oportet  tamen  ut  aspera  arteria 
eadem  donetur  fabrica  5  haec  enim  fistula,  haud 
secus  atque  larynx^  crassissima  lympha  intus 
saepe  obducitur,  membranae  sibi  speciem  prae¬ 
ferente,  ea  scilicet  Angina  laborans,  quae  Tra^ 
chealis  vocatur.  Fateri  sane  cogimur,  naturam 
leges  ab  hoc  praeclaro  viro  observatas  ludere  ; 
qui  plane  aberrare  et  hallucinari  videtur,  fabri¬ 
cam  htam  jihro-mucosam  inutiliter  fingens ;  Far- 


*  Anatomie  Descriptive,  tome  seconde,  page  399. 

RUS  enim  uvulam  hydrope  tumidam  notavit,  et 
satis  innotuit,  quotidie  membranam  caverno¬ 
sam  sero  tumefieri,  propter  inflammationem  ery* 
themoideam  praegressam* 


DE  DIAGNOSI. 

Morbus,  quem  prosequor,  eo  Anginam  Ton¬ 
sillarem^  Pharyngeam,  Trachealem,  et  Inflamma¬ 
tionem  epiglottidis  simulat,  ut  vel  peritus  deci¬ 
piatur.  Nosse  equidem  juvat,  aliquam  ex  his 
cum  eo  sociari  posse.  Quod  si  noverimus 
quousque  distet  ille  ab  harum  singulis,  dijudi¬ 
care  non  erit  difficile,  urgente  morbo  multi¬ 
plici. 

Anginam  Tonsillarem  denunciant  amygdalae, 
nec  raro  partes  vicinae  tumefactae  saturrimoque 
rubore  florentes  ;  dolor  aurium,,  inflammatione 
scilicet  patente  difficultas  linguae  extrudendae, 
orisque  patefaciendae.  Huc  accedit,  quod  lingua 
sorde  crassa  et  alba  foedatur  j  os  saliva  viscida 

superfluit;  cibus  aegre,  tarde  nec  sine  dolore 
voratur,  spiritu  simul  pene  illaeso.  Quem  pre¬ 
mit  Angina  Laryngea^  huic  raro  amygdalae  aut 
partes  molles  adjectae  tument,  etsi  aliquantum 
rubeant ;  os  et  lingua  ex  facili,  uti  sano  cuivis, 
moventur,  nisi  profecto  haec  mali  sit  parti¬ 
ceps  :  vox  editur  initio  rauca  et  gravior,  quam 
fert  natura ;  dein  acuta,  exilis  aut  pene  nulla^* 
Spiritus  trahitur  et  emittitur  alte,  raro  et  difS- 
culter ;  inter  accipiendam  animam  aeger  sibi¬ 
lat  ;  vorat  non  citra  laborem  et  dolorem  insig¬ 
nes  ;  angustatur  enim  cibi  fistula,  ubi  gula  in¬ 
cipit. 

Angina  Pharyngea  iisdem  notis  praedicatur, 
iis  equidem  exceptis,  quae  ex  larynge  ipsa  in¬ 
flammata  proprie  nascuntur,  quibusque  fere  u- 
nicis  periculum  continetur. 

Quod  ad  inflammationem  epiglottidis^  exem¬ 
pla  ejus,  quae  Everaruus  Home  Eques  literis 
mandavit,  satis  Q2im  phlegmonicam  esse  arguunt. 
Signa  parum  ab  Anginae  Tonsillaris  propriis  dis¬ 
crepant,  nisi  quod  inter  potandum  pars  liquoris 

multo  saepius  et  facilius  aberrans  in  animae  fis¬ 
tulam  defertur.  Ea,  quae  supra  memoravimus, 
de  Angina  Tonsillari^  ad  dijudicandum  satis  ope¬ 
rae  conferent. 

Quo,  Angina  Laryngea  an  Trachealis  plectat, 
rite  dignoscamus,  quae  sit  aetas,  in  animo  ha¬ 
bendum.  Haec  enim  infantes,  illa  adultos, 
nunquam  impuberes,  male  habet :  quod  tamen 
ita  propono,  ut  non  ea  Anginae  Laryngeae  ex¬ 
empla  amplecter,  ubi  naturis  acribus,  venenis, 
potuve  fervido  inter  vorandum  membranae  mu¬ 
cosae  illatis  enascitur.  Nulla  certe  aetas  tali  im¬ 
munis  est  rnalo. 

Angina  Tracheali  urgente,  vultus  rubescit  et 
turget ;  tussis  vexat  stridens  ;  interdum  inter 
tussiendum  expuitur  humor  puri  consimilis,  aut 
membrana  spuria,  quae  vocatur  :  quantumcun¬ 
que  facultas  spirandi  impediatur,  aeger  satis  fa¬ 
cile  devorat,  nec  vox  perit. 

Cui  subest  Angina  Laryngea^  ei  vultus  palles¬ 
cit  et  collabitur  \  oculi  prominent  \  neque  tus- 

sit  nec  expuit ;  non  potest  moliendo  pituitam 
excernere  ;  cibus  et  potus  nunquam  sine  dolo¬ 
re  magno  ingurgitantur,  et  vox  rauca  aut  a- 
cuta  et  imbecilla  est ;  imo  vero  nonnunquara 
faucibus  haeret. 


DE  PROGNOSI. 

» 

In  praecipiti  semper  versatur,  qui  pituitam 
exscreare  nequit ;  cui  autem  sputum  facile,  is 
fere  salvus  futurus.  Quantum  inter  curandum 
usu  didici,  quoties  auxilia  tempestiva  et  prae¬ 
sentia  hoc  expeditum  reddunt,  salus  certa  ci- 
taque  venit.  Optime  scripsit  Hippocrates, 
In  Anginis,  qui  non  brevi  concocta  expuant, 
‘‘  perniciose  se  habent.’^ 


DE  CAUSIS. 

Quo  aliquis  sit  imbecillior,  eo  fere  huic 
morbo  subeundo  opportunior  existit.  Qui  enim 


MED.CHIR.SOC. 

ABERDKEN. 


16 


DE  CYNANCHE  LARYNGEA. 


jam  convalescere  coeperint,  morbos  acutos 
passi,  prae  caeteris  in  eum  incidere  consue¬ 
runt. 


Eundem  excitare  possunt  inflammatio  mem^ 
branae  mucosae  praegressa,  praesertim  si  haec 
erysipelatosa  sit,  acria  venena,  aut  potus  cali¬ 
diores  ingesti.  Coelum  vero  humidum  et  frigi¬ 
dum  inter  causas  praepollet ;  aut  frigus  humori 
junctum,  undecunque  proveniat.  Quidam,  cu¬ 
jus  jam  memini,  salute  recepta  post  Anginam 
Tonsillarem^  in  flumen  se  conjicit,  haud  vestitu 
nudatus,  ad  infantem  submersum  morti  eripi¬ 
endum,  postridie  vesperi  accessit  Angina  La~ 
rpigea.  Alia,  quae  aegrotaverat  Scarlatina  A^i’^ 
ginosa  inter  revalescendum  in  eam  incidit;  quam 
ipsa  lectulo  noctu  relicto  tribuit,  quo  sororibus 
Scarlatina  implicitis  potum  ministret.  Duae 
porro,  quae  hujus  exequiis  interfuerant,  ejus¬ 
dem  mali  participes  factae  sunt,  frigori  scilicet 
objectae  ;  non  enim  pestilens  esse  videtur  mor¬ 
bus,  quem  prosequor ;  at  sepulta  est  emortua, 
Jove  imbribus  et  frigore  malo,  et  in  loco  hu- 

f 

mido.  Unus  ex  iis,  quos  meum  curare  fuit. 

i  pridie  ejus  diei,  quo  laborare  coeperit,  agros 
permeavit,  inter  aucupandum,  unde  pedes  fri- 
<.gori  et  humori  patuere. 


:  QUAE,  INCISO  CADAVERE,  PATEFIANT. 

Fistula  animae  patefacta,  membrana  intima 
notas  inflammationis  praegressae  sibi  praefert ; 
nimirum,  crassior  est,  quam  ex  consuetudine, 
vasis  ejus  tumefactis.  Serum  subter  eadem, 

1  maximeque  ubi  glottis  incipit,  intus  profundi 
reperitur.  Nec  ibi  unice,  sed  inde  passim  us¬ 
que  ad  pharyngem  ipsamque  gulam  idem  con- 
■spicitur.  Cum  glottis  vehementer  inflamman- 
fltur,  lympha  interdum  excernitur ;  aspera  arte¬ 
ria  parum  affecta.  Modo  abscessus  aut  gan- 
graena  prodit. 

Ellerus  exemplum  meminit  inflammationis 
ad  musculos  vicinos  pertinentis.  Haecce  habet 
verba :  Statim  pectus  et  collum  ad  detegen- 

^Vdum  laryngem  cum  aspera  arteria,  incidere 

curavi,  ubi  mox  asperae  arteriae  superior  por- 
“  tio  inflammationis  signa  monstrabat,  intensior 
autem  erat  rubedo  in  laryngis  musculis  et 
membranis,  praecipue  in  illis  quae  crycoi- 
deam  obtegebant,  sed  major  inflammatoriae 
“  tumoris  gradus  apparebat  in  binis  arytenoideis 
cartaliginibus  epiglottide,  musculis  hyoidei 
“  ossis  et  linguae  radice,  adeo  ut  rima  glottidis 
compressa  penitus  et  respiratio  intercepta 
aegrum  sufFocassent 


DE  SIGNORUM  RATIONE. 

Difficultas  expuendi,  quae  praesertim  hunc 
morbum  insignit,  non  pituita  suppressa,  sed 
musculis  spasmo  obrigentibus,  vel  interdum  in¬ 
flammatis  nititur.  Farrus  inter  corpus  introspi¬ 
ciendum,  pituitam  quam  minime  mutatum  com- 
perit.  Saepenumero  cognovi,  venis  ineunte 
malo  vacuefactis,  rigorem  fibrarum  motricium 
resolutum,  et  sputum  exinde  cito  facile  futii- 


*  Eller.  de  Cogn.  et  Curand.  Morb.  sect.  7. 

rum.  Oculi  prominere  videntur,  eo  quod  pa¬ 
rum  abest  quin  homo  stranguletur.  Nec  vero 
in  aprico  patet  vultus  pallentis  ratio  j  qui  scilicet, 
impedito  spiritu,  eoque  sanguine  aegrius  per 
pulmonem  transeunte,  purpurascere  et  turgere 
consuevit.  Nihil  vero  ad  medicinam  pertinens 
perpetuam  habet  legem  ;  Asthmate  enim  impli¬ 
citis  nonnunquam  facies  pallida  extenuatur. 
Verisimile  est  sanguinem  in  pulmone  tardius, 
nec,  uti  sano  homine,  penitus  refectum,  facere 
ut  arteriae  languide  saliant,  neque  solita  mole 
impleantur;  ideoque  pallescat  vultus.  Vix  ju¬ 
dicare  licet  sanguinem  cursu  multo  lentiori 
quam  e  natura  per  pulmones  fluere :  quippe 
qui.  Angina  Laryngea  plectente,  fabricam  pene 
illaesi  sunt.  Quinetiam,  sanguis  in  pulmone 
tardatus  vultum  nunquam  non  tumefacit.  Qui¬ 
bus  perspectis,  statuendum  est  sanguinem  in 
pulmone  minus  laete  rubescere,  et  pigrius  mu- 
tari,  propter  supremam  partem  animae  canalis 
coarctatam,  ideoque  auram  vitalem  aegre  et 
parce  ineuntem.  Quo  fit  ut  cor  laevum  et  ar¬ 
teriae  non  solum  copiam  sanguinis  minorem, 
sed  ipsum  minus  fibris  eorum  incitandis  ido- 

•  neum,  accipiant.  Si  difficile  videatur,  cur  vultus 
palleat  exponere,  longe  atriori  caligine  versa¬ 
tur  tussis  nullius  ratio.  Fierine  potest,  ut  nervi 
exiles,  qui  membranae  intimae  laryngis  insper¬ 
guntur,  vasis  turgentibus  oppressi,  torpeant  ? 


DE  CAUSA  CONTINENTE. 

Angina,  de  qua  agimus,  inflammatione  mem- 
branae  mucosae^  fibras  motrices  vicinas  spasmo 
implicante,  et  interdum  latius  patente,  contine¬ 
tur.  Omnia,  quae  supra  disserui,  huc  plane  spec¬ 
tant  ;  nec  utile  aut  novam  lucem  illaturum 
existimo,  hanc  rei  propositae  partem  longo  ser¬ 
mone  prosequi. 


DE  CURATIONE. 

% 


Non  minoris  interest,  quo  aegri  sanentur, 
irritamenta  et  quaeque  nocitura  evitare  et 

subducere,  quam  remedia  et  omnia  adju¬ 
tura  admovere.  Quod  praeceptum  ad  mor¬ 
bum,  de  quo  agimus,  optimo  jure  pertinet. 
Oportet  igitur,  ut  fibrae  motrices,  quae  loquen- 

4 

do  et  cibo  devorando  inserviunt,  quam  raris¬ 
sime  moliantur,  quantumque  fieri  possit,  con¬ 
quiescant,  Hunc  in  finem,  ne  quidem  sermo 
ultro  citroque  habendus  est  aegro  cum  familia¬ 
ribus  :  cavendum  porro,  ne  crebriorem  potum 
hauriat,  aut  bibere  frequentius  nitatur.  Quo 
scilicet  rarius  et  parcius  bibatur,  modo  sitis  re¬ 
stinguatur,  eo  in  melius  omnia  converti  solent. 
In  alvum  infundendi  liquores  mulcendo  et 
emolliendo  idonei,  quo  sitis  consopiatur.  Ne¬ 
quaquam  fauces  gargarizare  juvat;  quippe  quod 
auxilii  genus  faucium  partiumque  vicinarum 
musculos  pene  omnes  movendo,  gravi  fit  irrita¬ 
mento.  Quaecunque  medicamenta  ingerantur, 
concreta  esse,  et  quam  minima  mole  instrui  de¬ 
bebunt.  Quibus  servatis,  salutem  reducem  po¬ 
tissimum  niti,  usu  comprobavi,  maximeque  ex 
iis,  quae  exemplum  infra  memorandum  osten¬ 
dit.  Quaedam  matrona  hoc  morbo  plexa,  qua- 
tuor  diebus,  meipso  et  alio  medico  curantibus. 

multa  et  valentissima  remedia  acceperat :  san¬ 
guis  nimirum  bis  vena  incisa  detractus  fuerat ; 
fauces  exteriores  emplastro  meloes  vesicatorii 
exulceratae  ;  alvus  medicamento  soiicitata  ;  os 
faucesque  gargarizata ;  eadem  porro  cum  spiritu 
vaporem  aceto  aqua  fervida  misto  oriundum 
traxerat ;  et  ad  sudorem  eliciendum  praeparata 
ex  antimonio  et  alia  ejusmodi  sumserat.  Quae 
omnia  nil  valuere,  imo  vero  signa  mala  potius 
increvere.  Aegra  tandem  de  se  desperavit,  et 
quam  minime  molestam  mortem,  ut  videbatur 
ipsi,  instantem  reddere  statuit ;  quo  permota 
consilio  medicamenta  et  potum  omnigenum 
respuit.  Sex  inde  horis  exactis,  siti  cruciata, 
aliquantulum  potus  expetevit ;  nec  valde  diffi¬ 
culter  inhausit :  quantum  fieri  poterat,  a  biben¬ 
do  abstinuit,  vel  torquente  siti  acerrima.  Bi- 
duo  pituitam,  haud  sane  citra  nisum  vehemen¬ 
tem,  expuere  coepit :  renata  est  spirandi  et 
vorandi  facultas  ;  et  demum  valetudinem  in¬ 
tegerrimam  recepit,  medicamentis  non  usu,  nisi 
quae  alvo  tardae  solvendae  accommodarentur. 
Nullus  dubito,  quin  arteriae  laryngis  huic  aegrae 
lympham  excreverint ;  vox  enim  ei  etiam  nunc 

exilis  et  rauca  prodit,  sex  annis  jam  elapsis. 
Aeger,  quem  Percivallus  curavit,  oratione 
crebra  concitatus  in  pejus  irruit,  ubi  jam  pene 
ad  sanitatem  reductus  erat,  quem  valde  suspicor 
exinde  periisse. 

De  sanguinis  detractione  et  aspera  arteria  se¬ 
canda, — Si  medicus  auxilio  venit,  morbo  jam 
incipiente,  mittere  sanguinem,  percussa  vena, 
auxilio  erit  praesenti  et  utili.  Saepeiiumero 
unciis  XII  aut  xvi  tempestive  elicitis  omnia 
signa  cedere  comperi,  rigorem  scilicet  muscu¬ 
lorum  resolutum,  et  facultatem  vorandi  fere  re¬ 
cidivam.  Amplius  uncias  xxx  sanguinis,  in- 
eunte  morbo,  detraxi,  aegro  non  inde  tuto  fu¬ 
turo,  vi  scilicet  expuendi  non  restituta ;  dein^ 
bihorio  exacto,  iterum  venas  deplere,  parcius 
equidem  quam  antea,  solitus  sum,  optimoque 
eventu  secuturo.  Quanquam  vero  hoc  reme¬ 
dium  mature  adhibitum  caeteris  praepollet,  et 
unicum  opem  pollicetur,  lugentes  fateri  cogi¬ 
mur  morbum  propositum  vel  Jnter  principia 
aliquando  ei  pertinacem  obniti.  Malis  autem 
inveteratis,  detractio  sanguinis  remedio  est  au-- 

cipiti,  neque  periculi  experti.  Quando  et  quous¬ 
que  venas  vacuefacere  oporteat,  lege  perpetua 
regere  nequimus.  Inquirendum  est  enim,  qua¬ 
lis  edatur  vox,  quamdiu  vultus  palluerit,  et  dif¬ 
ficultas  spirandi  jam  perstiterit ;  quae  sint  vires; 
qualiter  arteriae  saliant,  fortiter  an  imbecille ;  et 
quae  sunt  his  similia.  Si,  his  perspectis,  vires 
eo  dilabi  comperiantur,  ut  venam  brachii  secare 
non  liceat,  medici  erit,  aspera  arteria  incisa, 
efficere  ut  copia  amplior  aurae  vitalis  pulmo¬ 
nem  iniat.  Si  dubium  videatur,  utrum  ex  his 
auxiliis  experiremur,  tutius  et  certius  fore  judico 
animae  fistulam  quam  venam  secare.  Si  enim 
prius  frustra  depleantur  venae,  quam  asperae 
arteriae  incidatur,  verisimile  est  hoc  quoque 
nihil  adjuturum,  peritissimo  artifice  etiam  cu¬ 
rante  ;  natura  enim,  viribus  lapsis,  renitendi 
impotens  fit.  Quod  Farrus  exemplo  edito  lu¬ 
culenter  edocuit  Opem  hic  plane  attulit 


*  “  His  powers  weve  prostrate,  and  general  bleeding  could  not  be  re- 
“  peated.  At  midnight,  the  operation  of  bronchotomy  seemed  to  be  tlie 
“  only  resource ;  and  soon  after  one  o’clock,  I  decided  oii  its  employment. 
“  The  dyspnoea  was  rnucb  relieved  by  the  operation.  In  the  afternoon  of 
the  next  day  he  was  evidently  sinking,  and  expired  at  six  o*clock  in  the 
“  evening.”  Medico- Chirurgical  Transactions,  vol.  iii,  p.  87-8. 

sectio  arteriae  asperae  ;  spiritus  enim  expedi¬ 
tior  factus  est,  et  aeger  aliquas  horas  super¬ 
vixit.  Cadavere  secto,  partes  affectae  nullum 
vitium,  quod  ad  fabricam  sibi  praetulere,  unde 
mortem  exoriri  potuisse  videretur.  Constat,  ut 
opinor,  vires  contritas  fatum  huic  aegro  adsci- 
visse :  hinc  porro  docemur  mature  facto  opus 
esse,  quoties  signa  asperam  arteriam  incidi  pos¬ 
tulant.  Exulcerare  cutem  emplastro  meloes  •ve^ 
sicatorii,  et  venas  partis  hirudinibus  aut  aliunde 
exinanire,  quantum  usu  didicimus,  parum  operae 
confert  ad  impetum  hujus  mali  debellandum. 

t 

Praestat  igitur  haec  auxilia  omittere,  quam  iis 
utendo  et  confitendo  perperam  expectare  dum 
inveteraverint  mala. 

De  'vomitus  moventibus, — Quum  demum  venae 
satis  vacuefactae  parum  juverint,  necdum  instat 
metus  ne  homo  stranguletur,  vomitu  saepius 
ventriculum  solicitare,  ut  Cheynius  praecepit. 
Angina  Timcheali  urgente,  admodum  ut  con¬ 
jicio  proderit.  Lugeo  equidem  quod  mihi  inter 
medicinam  faciendam  hoc  genus  auxilii  experiri 
non  contigit,  eoque  magis,  cum  ejus  ope  Chey- 

Nius  plures  Angina  Tracheali  implicitos  morti 
eripuisse  videtur.  Quos  vomitus,  non  solum 
efficiendo  ut  membrana  spuria  expuatur,  verum 
etiam  vasa  extima  resolvendo,  eoque  secernenda 
et  excernenda,  praecipueque  sudorem, eliciendo, 
ad  salutem  reducit.  Quoniam  igitur  vomitus 
perinsigni  vi  pollet  solvendi  et  laxandi,  et  inci¬ 
tationis,  qua  continetur  inflammatio,  sedandae, 
summum  fructum  pollicetur :  et  praesertim  An¬ 
gina  Laryngea  tentatis  movendus  est,  siquidem 
magis  quam  dejectio,  arterias  secernendo  et  ex¬ 
halando  dicatas  resolvit. 

De  dejectione. — Neque  vero  alvus  non  purgan¬ 
da  et  ducenda.  Medicamento  ingesto,  quod 
dejectionem  moliatur,  protinus  liquor  idoneus 
per  alvum  infundi  debebit,  quo  facilius  illud 
intestina  vacuefaciat,  neque  crebrius  idem  vo¬ 
rare  opus  sit.  Si  alvi  ductione  accedat  medi¬ 
camentum  vomitui  movendo  habile,  fieri  potest 
ut  alvi  purgantia  non  postulentur.  Quod  si 
haec  danda  sint,  submurias  hydrargyri  copia 
perexigua  tartritis  antimonii  mistum  concedere 
praestabit. 

De  remediis  farti  imponendis. — Quum  ratio 
virium^  aetatis,  et  quae  sunt  hujusmodi,  venam 
brachii  non  amplius  feriri,  nec  plus  materiae 
toti  corpori  demi,  sinunt,  utile  esse  solet  venas 
partis  hirudinibus  et  cucurbitulis  cum  ferro  im¬ 
positis  deplere,  et  summam  cutem  quam  pro« 
xime  partem  dolentem  emplastro  meloes  vesi- 
catorii  exulcerare.  Quod  praeceptum  perpe¬ 
tuum  non  est ;  neque  ad  morbum,  de  quo  agi¬ 
tur,  pertinere  videtur.  Ipse  parum  aut  nihi! 
ista  remedia  opitulata  esse,  cognovi  $  nec  alio 
eventu  Farrus  et  Percivallus  iisdem  usi  sunt. 
Quod  etsi  ita  sit,  adhibenda  esse  tamen  existi¬ 
mo  :  non  enim  perniciem  intulerunt,  et  quam- 
vis  nondum  profecerint,  quod  scio,  nonoun- 
quam  propitura  verisimile  est.  Dignum  est 
porro  notatu,  aegrum  et  ejus  familiares  eo  faci¬ 
lius  animae  fistulam  secari  perpessuros,  si  id 
opus  sit  ad  vitam  servandam,  ubi  caetera  reme¬ 
dia,  quae  aliquid  opis  polliceri  viderentur,  feri¬ 
ter  et  perperam  ministrata  fuerint.  Cataplasma 
e  sinape  recte  prius  admovebitur,  quam  emplas* 
trum  meloes  vesicatorii.  .Tepidario,  morbo  inw 
eunte,  utendum,  si  liceat ;  sin  minus  cutis  Ii- 

quore  tepido  fovenda.  Ter  effeci  ut  vapor 
■  aqua  fervida  aethere  sulphurico  mista  exortus 
cum  anima  acciperetur ;  qui  profecit,  ni  fallor  : 
aegri  enim  se  inde  expeditos  professi  sunt.  Non 
sane  hoc  remedio,  inveterato  jam  morbo,  inni¬ 
tendum  puto.  Ubi  sanguis  mittendus  est,  prius 
id  fieri  juvabit,  quam  vapor  supra  dictus  hauria¬ 
tur  ;  quippe  qui  vasa  secernentia  distenta  con¬ 
citando  auxiliatur.  Praestabit  igitur  ut  haec 
antea  exinaniantur. 

■  De  sudoris  moventibus, — Corpore  jam  satis 
depleto,  praeparata  ex  antimonio,  aqua  acetitis 
ammo7iiae^  aliaque  sudori  movendo  apta,  con¬ 
cedenda.  Cum  vero  aeger  rarius  cubare  potest, 
vix  sudorem  elicient :  sin  autem  nauseam  cie¬ 
ant,  aliquid  proficient  y  eoque  citius  aeger  in¬ 
sudabit,  si  supinum  se  habere  sustineat. 

De  usu  hydrargyri, — Ob  actionem  eam  pro¬ 
priam,  qua  hoc  metallum  membranas  mucosas 
affici,  harum  inflammationem  extinguere  potest, 
si  ita  ministretur  ut  corpus  rite  et  penitus  im¬ 
buat.  Cum  vero  non  id  molitur,  vi  sedatrice, 

nonne  metuendum  ne,  si  ei  fidatur,  inflammatio 
prius  ingravescat,  quam  actio  propria,  de  qua 
dixi,  prodierit  ?  Non  mihi  in  animo  est  rationi¬ 
bus  propositis  ea  debellare,  quae  usus  compro¬ 
baverit.  Illud  solum  observari  volo,  non  hy- 
drargyro  unico  innitendum  esse ;  at  simul  de¬ 
plendum.  Vix  dubitandum  quin  hoc  reme¬ 
dium  rite  et  manu  perita  ingestum  non  minus 
Angina  Lar^ngea^  quam  Dysenteria  et  Angina 
Tracheali  aegrotos  adjuturum  sit. 

De  opio, — Opium  ipse  nondum  dedi.  Bail- 
LEius  existimat  sanguinem  large  missum,  dein 
amplum  opii  modum  ingestum,  impetum  hujus 
morbi  fere  resolutura :  quibus  non  valentibus, 
animae  canalem,  triginta  horis  exactis,  incidi 
jubet.  Legem  vero  temporis  statuere  alienum 
est  j  modo  quinque  horis,  modo  non  nisi  quin¬ 
que  diebus  elapsis,  id  factu  opus  est.  Opium, 
me  judice,  non  imperito  utendum  :  ubi  jam, 
venis  vacuefactis,  notae  graviores  cesserint,  hoc 
medicamentum,  consopiendo,  quiete  concili¬ 
anda,  et  spasmo  solvendo,  prodesse  potest.  An- 
cipiti  auxilio  est,  sanguine  aut  non  prius  aut 

inutiliter  vel  non  satis  detracto.  Morbo  in¬ 
veterascente,  laesurum  videtur,  prae  sedandi 
facultate,  qua  praeditum  est.  Si  Angina,  quam 
prosequor,  notas  morbi  spasmodici  graviores  sibi 
adsciscat,  opio  aliisque  spasmi  solventibus  uti 
oportebit. 

